Sassa-amptenaar jare ná aanstelling vas oor vals matrieksertifikaat | Maroela Media
Die verdagte tydens haar inhegtenisneming in Volksrust. (Foto: Verskaf)
'n Voormalige werknemer van die Suid-Afrikaanse agentskap vir maatskaplike sekerheid (Sassa) is in hegtenis geneem nadat dit aan die lig gekom het dat sy 15 jaar gelede met haar aanstelling by Sassa 'n vals matrieksertifikaat ingedien het.
Die vrou (59) het sedert haar aanstelling in 2006 meer as R4 miljoen aan jaarlikse salarisse en bonusse onbehoorlik verdien. Sy word nou van bedrog aangekla.
Kapt. Sekgotodi Dineo Lucy, woordvoerder van die Valke, sê die verdagte is destyds as spanleier in 'n administratiewe pos aangestel. 'n Interne ondersoek na werknemers se dokumente by Sassa het egter onlangs aan die lig gebring dat die verdagte 'n vals matrieksertifikaat ingedien het toe sy destyds om die betrokke pos aansoek gedoen het.
'n Saak is in Desember 2020 teen die vrou aanhangig gemaak en sy het bedank.
Die saak is intussen na die Valke oorgeplaas waarna lede van die Valke in Mpumalanga se eenheid vir ernstige korrupsie die vrou gisteraand in Volksrust in hegtenis geneem het.
Die verdagte sal na verwagting Maandag in die landdroshof in Nelspruit verskyn op aanklag van bedrog.
Daar is baie sulkes. Kry groter salarisse want dit is moeiliker om die werk te doen as jy nie die vermoë en kwalifikasies het om die werk na behore te doen nie en dus moet delegeer na ander wat wel kan. Eish.
Ja Munisipaliteite sit met derduisendw sulke onbevoegde mense. Kwalifikasies is ondergeskik aan kaders.
nog r4 miljoen down the drain, sal dit nooit uit haar uit kry nie, dalk net 'n klein boetetjie en daar gaan sy
wat van haar naam en van, of is dit ook classified info
Sy het nie Pallo Jordan se rekord verbeter nie.
Onbehoorlik verdien? Waarom onbehoorlik? Baie ongekwalifiseerdes doen beter werk as gekwalifiseerdes. En as sy haar werk onbehoorlik gedoen het, sou sy daarvoor aangekla gewees het. As sy die werk gedoen het waarvoor sy betaal is, dan is daar niks onbehoorlik aan nie.